SKRIFTLIG FORESPØRGSEL E-3864/02

af Joost Lagendijk (Verts/ALE), Raina Echerer (Verts/ALE)og Heide Rühle (Verts/ALE) til Kommissionen

(10. januar 2003)

Om: Kryptering af digitale satellit tv-kanaler

Den 4. december lovede generaldirektøren for den tyske tv-station Westdeutsches Fernsehen WDR, Pleitgen, at ophæve enhver forpligtelse for europæiske public service tv-kanaler til at kryptere deres digitale udsendelser via satellit til modtagelse i udlandet. Han hævdede, at dette i væsentlig grad ville bidrage til kulturel udveksling og kulturel mangfoldighed i Europa. Formanden for den tysk-franske kulturkanal, ARTE, Jobst Plog, henstillede, at man nøje skulle holde sig til princippet om en fri informationsstrøm.

1. Er Kommissionen enig i, at den nødvendige beskyttelse af ophavsrettigheder ikke bør føre til hindringer for den frie informationsstrøm i Europa?

2. Er Kommissionen enig i, at en fri strøm af informationer fra de offentlige tv- og radiospredningssystemer ikke bør krypteres for offentligheden i andre lande end de lande, hvor programmerne har deres oprindelse?

3. Er Kommissionen enig i, at en sådan fri udveksling af information også kan bidrage til et bedre kendskab til fremmedsprog?

4. Er Kommissionen enig i, at fri adgang til offentlige radio- og tv-udsendelser i andre lande end det land, hvor den offentlige kanal er hjemmehørende, også er til gavn for personer, som er udvandret fra det pågældende land, og bidrager til et mere fleksibelt arbejdsmarked?

5. Er Kommissionen villig til at kontakte de relevante myndigheder på nationalt, regionalt og europæisk plan og undersøge, om eksisterende hindringer, som skyldes kryptering af offentlige digitale kanalers udsendelser via satellit eller juridiske begrænsninger, kan fjernes?

Svar afgivet på Kommissionens vegne af Frederik Bolkestein

(12. februar 2003)

Princippet om den frie informationsstrøm i det indre marked bygger især på principperne om etableringsfrihed (EF-traktatens artikel 43) og fri udveksling af tjenesteydelser (EF-traktatens artikel 49). I denne forbindelse er hindringer for tv- og radiospredning på tværs af landegrænserne, hvad enten der er tale om public service eller private kanaler, kun i overensstemmelse med disse principper, hvis de er begrundet i almene hensyn, er rimelige og ikke overskrider det, som er nødvendigt for at beskytte de berørte samfundsinteresser (proportionalitetsprincippet).

Beskyttelse af intellektuel ejendomsret(1) er et alment hensyn, der er anerkendt af Domstolen, og det kan derfor ikke udelukkes, at dette kunne berettige skabelsen af hindringer for spredning af tv-programmer på tværs af landegrænserne, og at disse hindringer kunne være i overensstemmelse med principperne i EF-traktatens artikel 43 og 49, hvis proportionalitetsprincippet overholdes.

For så vidt angår radio- og tv-udsendelse via satellit, har Kommissionen som fremlagt i sin rapport af 26. juli 2002(2) kunnet konstatere, at der er sket en mangedobling af antallet af tv-kanaler, og at flere og flere er kodede og ikke tilgængelige for seere, der bor uden for den medlemsstat, hvorfra programmet udsendes. Denne restriktion i adgangen til kanalerne hænger især sammen med betingelserne for overdragelse af intellektuel ejendomsret til tv-programmer.

Situationen bekymrer Kommissionen, da spredning af tv-programmer på tværs af landegrænserne bidrager med kulturel og sproglig udveksling for borgere, der er bosat i deres hjemland, og giver borgere, der bor i en anden medlemsstat end hjemlandet, mulighed for at holde kontakt med hjemlandets kultur.

Som nævnt i rapporten har Kommissionen indledt nøje overvejelser angående betingelserne for overdragelse af intellektuelle rettigheder til tv-programmer, der sendes via satellit. Den har samlet et vist antal repræsentanter for de forskellige parter (heriblandt visse kompetente nationale og europæiske myndigheder), der har interesse i radio- og tv-udsendelse via satellit, i en arbejdsgruppe med det mål at finde en løsning, der forener rettighedshavernes og radio- og tv-selskabernes interesser.

Arbejdet med dette komplekse emne er ikke afsluttet og vil fortsætte i år 2003, og Kommissionen kan derfor ikke på nuværende tidspunkt udtale sig om berettigelsen af kodede programmer, fra såvel public service som private kanaler, i forhold til det indre markeds principper.

(1) Se Domstolens dom af 25. juli 1991, sag 288/89, Mediawet.

(2) Rapport fra Europa-Kommissionen om anvendelsen af Rådets direktiv 93/83/EØF om samordning af visse bestemmelser vedrørende ophavsrettigheder og ophavsretsbeslægtede rettigheder i forbindelse med radio- og tv-udsendelse via satellit og viderespredning pr. kabel, KOM(2002) 430 endelig udg.